钦定古今图书集成/明伦汇编/官常典/第402卷 > 姜埰
## 钦定古今图书集成/明伦汇编/官常典/第402卷 > 姜埰

按《明外史》本传：“埰字如农，莱阳人。崇祯四年进士，授
密云知县，调仪真，迁礼部主事。十五年，擢礼科给事
中。山阳武举陈启新者，崇祯九年诣阙上书，言天下
有三大病：士子作文，高谈孝悌仁义，及服官恣行奸
慝，此科目之病也。嘉靖时，三途并用，今惟一途，而举
贡不得至显官，一举进士，横行放诞，此资格之病也。
旧制，给事、御史、教官得为之，其后途稍隘，而举人、推
官、知县犹与其列，今惟以进士选。彼受任时，先以给
事、御史自待监司、郡守，承奉不暇，剥下虐民，恣其所
为，此行取考选之病也。请停科目以绌虚文，举孝廉
以崇实行，罢行取考选，以除积横之习，而蠲灾伤田
赋以苏民困。专拜大将，俾得节制。”有司捧疏跪正阳
门三日，中官取以进。帝大喜，立擢吏科给事中。屡迁
兵科左给事中。侍郎刘宗周、御史詹尔选、给事中房
之骐、主事朱国寿先后论之。歙人杨光先讦其出身
贱役，及徇私荐故主布政使樊良枢与他纳贿状，帝
悉不究。然启新所条奏，率无关大计。御史王聚奎劾
其溺职。帝怒，谪聚奎以佥都御史李先春议，聚奎罚
轻，并夺其职。久之，御史伦之楷劾其请托，受赇还乡，
骄横。始诏行勘，未上而启新遭母忧。埰因劾其不忠
不孝，大奸大诈。御史李瑞和继之，乃削启新籍，下抚
按追赃拟罪。启新竟逃去，不知所之。国变后，为僧以
卒。时帝以寇氛未息，民罹锋镝，建斋南城。每子夜偕
周后往诵佛经，移时始返。埰上疏谏，不报。已，陈荡寇
二策，曰明农业，收勇敢。帝善其言。温体仁兴复社之
狱，七年未结。埰言：“诸生率阐明经史，无可罪。而张溥
一代著述，才赍志以没，宜贲易名之典。”时周延儒已
复召当国，事乃大解。初，体仁及薛国观力排异己，及
建言者，延儒至，尽反其所为，广引清流，言路亦蜂起。
论事，忌者乃造《二十四气》之说，以指朝士二十四人
直达御前。帝适下诏戒谕百官，责言路尤至。埰疑帝
已入其说，乃上言：“陛下视言官独重，故责之独严，如
《圣谕》所云代人规卸，为人出缺者，臣岂敢谓尽无其
事？然陛下何所见而云然？倘如《二十四气》蜚语腾播
清禁，此必大奸巨憝，恶言官不利己而思以中之，激
至尊之怒，箝言官之口，逞邪诡之谋，人效寒蝉，壅蔽
主听，谁复为陛下言天下事者！如使耳目旁及，邪言
乱政，若涿州知州刘三聘忽荐罪辅冯铨，人情闪烁，
是非淆乱。臣区区之愚，不独为言官职掌，更为朝廷清治乱之源也。”先是，给事中方士亮论密云巡抚王
继谟不胜任，保定参政钱天锡因夤缘给事中杨枝
起、廖国遴以属延儒。及廷推，遂得俞旨。适帝有《为人
出缺谕》，盖举廷臣积习告戒之，非为天锡发也。埰探
之未审，谓帝实指此事，遂仓卒拜疏。而帝于是时方
忧劳天下，至默告上帝戴罪省愆。所颁《戒谕》，词旨痛
切，读者感动。埰顾反复诘难，若深疑于帝者。帝遂大
怒曰：“埰敢诘问诏旨，藐玩特甚。”立下诏狱考讯。掌镇
抚梁清宏以狱词上，帝曰：“埰情罪特重，且《二十四气》
之说，类匿名文书，见即当毁，何故累腾奏牍？其速按
实以闻。”时行人熊开元亦以建言下锦衣卫。帝怒两
人甚，密，旨下卫帅骆养性，令潜毙之狱。养性惧，以语
同官。同官曰：“不见田尔耕、许显纯事乎？”养性乃不敢
奉命，私以语同乡给事中廖国遴。国遴以语同官曹
良直。良直即疏劾：“养性归功于己，归过于君。若陛下
无此旨，养性不宜诬谤；即有之，亦不宜泄。请诛养性。”
因请并诛开元。养性大惧。帝亦不欲杀谏臣，疏竟留
中。会镇抚再上埰狱，言掠讯者再供无异词。养性亦
封还密旨，乃命移刑官定罪。尚书徐石麒等拟埰戍
开元赎徒。帝谪以徇情骩法，令对状。乃夺石麒及郎
中刘沂春官，而逮埰、开元至午门，并杖一百，仍系刑
部狱。明年秋，大疫，命诸囚出外收保。埰、开元出，即谒
谢宾客。帝怒，语刑部尚书张忻。忻惧，复禁之狱。十七
年二月始释埰戍宣州卫。将赴戍所，而都城陷。福王
立，遇赦，起故官。方丁父艰，不赴。国变后，流寓苏州以
卒。疾革时，语其二子曰：“吾奉先帝命戌宣州，死必葬
我敬亭之麓。”二子如其言。始，天锡既得巡抚，御史孙
凤毛疏发其事，并劾辅臣陈演。帝怒，责诸臣陈奏。而
凤毛死，其子诉冤，指国遴枝起，设计鸩杀之。两人及
天锡并削职下狱，继谟得留任。